Gedig: My oupa FrankArgieffoto (Foto: Free-Photos/Pixabay) Joan Hambidge (Geb. 1956) In die huis van my ouers staan ŉ skildery van my oupa van ŉ ou plaashuis, daardie huis wat hy moes afteken, sy pa se naam ontwille. Daarna moes oupa Frank met sy vrou en seuns ŉ nuwe heenkome soek en iewers glo in Kuilsrivier het my pa-hulle ŉ holte vir hul voet gevind. Oor en oor het my oupa daardie plaashuis bly skets en skilder. Daardie huis wat hom moes toekom: ŉ huis met ŉ solder waarop sy seuns kon speel, blomme in ŉ blombak voor die gewelhuis en strak bome wat die herfslig opvang. Al moes my oupa sy erfgeld wegteken, behou hy ten slotte sy reg om te teken.